***Монгол Улсын Их Хурлын 2012 оны намрын ээлжит чуулганы Аюулгүй байдал, гадаад бодлогын байнгын хорооны 10 дугаар сарын 31-ний өдөр (Лхагва гариг)-ийн хуралдаан 9 цаг 10 минутад Төрийн ордны “В” танхимд эхлэв.***

Байнгын хорооны дарга, Улсын Их Хурлын гишүүн Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэй байв. Үүнд:*

 ***Чөлөөтэй:*** Р.Амаржаргал.

 ***Өвчтэй:*** Ц.Баярсайхан.

 ***Тасалсан:*** Х.Баттулга, Д.Бат-Эрдэнэ, Б.Болор, Р.Гончигдорж, Л.Цог.

 ***Нэг. Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан “Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээр”-ийг соёрхон баталсан тухай хуулийг хүчингүй болсонд тооцох тухай хуулийн төсөл (анхны хэлэлцүүлэг)***

 Хэлэлцэж буй асуудалтай холбогдуулан Сангийн сайд Ч.Улаан, тус яамны Орлогын хэлтсийн дарга Б.Доржсэмбэд, мэргэжилтэн Ж.Энхзул, Улсын Их Хурлын Аюулгүй байдал, гадаад бодлогын байнгын хорооны референт П.Туяа нар байлцав.

 Хуулийн төсөлтэй холбогдуулан Улсын Их Хурлын гишүүн Б.Гарамгайбаатарын асуусан асуултад Сангийн сайд Ч.Улаан, ажлын хэсгээс Б.Доржсэмбэд нар хариулж, тайлбар хийв.

 Улсын Их Хурлын гишүүн З.Энхболд, С.Оюун, О.Баасанхүү нар санал хэлэв.

 **Ц.Цолмон:** -1.Улсын Их Хурлын гишүүн С.Оюуны гаргасан дээрх хуулийн төслийг анхны хэлэлцүүлгээр батлуулах горимын саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 0

 Бүгд 9

 Гишүүдийн олонхийн саналаар дэмжигдлээ.

 2.1998 оны 7 сарын 30-ны өдөр баталсан орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай Монгол Улс болон Кувейт Улс хоорондын хэлэлцээрийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн саналыг дэмжиж байгаа гишүүд гараа өргөнө үү.

 Зөвшөөрсөн 9

 Татгалзсан 0

 Бүгд 9

 Гишүүдийн олонхийн саналаар дэмжигдлээ.

3. 2001 оны 4 сарын 5-ны өдөр баталсан орлого ба хөрөнгийн татварыг давхардуулж оногдуулахгүй байх, татвар төлөхөөс зайлсхийх явдлаас урьдчилан сэргийлэх тухай Монгол Улсын Засгийн газар Люксембургийн Вант Улсын Засгийн газар хоорондын хэлэлцээрийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 9

 Татгалзсан 0

 Бүгд 9

 Гишүүдийн олонхийн саналаар дэмжигдлээ.

4.2002 оны 10 дугаар сарын 31-ний өдөр баталсан Монгол Улс Нидерландын Вант Улс хоорондын орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай конвенцийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 9

 Татгалзсан 0

 Бүгд 9

 Гишүүдийн олонхийн саналаар дэмжигдлээ.

5.2003 оны 10 дугаар сарын 23-ны өдөр баталсан Монгол Улсын Засгийн газар Арабын Нэгдсэн Эмират Улсын Засгийн газар хоорондын орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээрийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 9

 Татгалзсан 0

 Бүгд 9

 Гишүүдийн олонхийн саналаар дэмжигдлээ.

 Байнгын хорооноос гарах санал, дүгнэлтийг Улсын Их Хурлын гишүүн Д.Ганбат Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 9 цаг 25 минутад хэлэлцэж дуусав.***

***Хоёр. “Монгол Улсаас Бүгд Найрамдах Кени Улстай дипломат харилцаа тогтоох тухай” Улсын Их Хурлын тогтоолын төсөл.***

Хэлэлцэж буй асуудалтай холбогдуулан Гадаад харилцааны сайд Л.Болд, дэд сайд Д.Ганхуяг, тус яамны Бодлого, төлөвлөлт, судалгааны газрын орлогч захирал Г.Амартүвшин, тус газрын атташе Г.Уянга, Аюулгүй байдал, гадаад бодлогын байнгын хорооны референт П.Туяа нар байлцав.

Тогтоолын төслийн талаарх танилцуулгыг Гадаад харилцааны сайд Л.Болд танилцуулав.

Танилцуулгатай холбогдуулан Улсын Их Хурлын гишүүдээс асуулт, санал гараагүй болно.

**Ц.Цолмон:** Монгол Улсаас Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж хэлэлцүүлье гэсэн саналыг дэмжиж байгаа гишүүд гараа өргөнө үү.

Зөвшөөрсөн 9

 Татгалзсан 0

 Бүгд 9

 Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн О.Баасанхүү Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 09 цаг 30 минутад өндөрлөв.***

***Тэмдэглэлтэй танилцсан:***

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ЦОЛМОН

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2012 ОНЫ НАМРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**10 ДУГААР САРЫН 31-НИЙ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

 ***Хуралдаан 09 цаг 10 минутад эхлэв.***

 ***Ц.Цолмон:*** -Байнгын хорооны гишүүдийн ирц бүрдсэн тул Байнгын хорооныхоо хуралдааныг эхэлье.

 Хуралдаанаар хэлэлцэх асуудлаа танилцуулъя.

 Нэгдүгээрт, Монгол улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт Улстай тус тус байгуулсан Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээрийг соёрхон баталсан тухай хуулийг хүчингүй болсонд тооцох тухай хуулийн төслийн анхны хэлэлцүүлэг байна нэгдүгээр асуудал.

 Хоёрдугаар асуудал Монгол Улсаас Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төсөл гэсэн ийм 2 асуудал байна.

 Хэлэлцэх асуудлаар өөр саналтай гишүүд байна уу. Алга байна. Хэлэлцэх асуудлаа баталъя.

 Нэгдүгээр асуудалдаа оръё.

 Ажлын хэсгийнхнийг урья. Нэгдүгээр асуудал. Монгол Улсын Засгийн газраас Арабын Нэгдсэн Эмират Улс, Нидерландын Вант Улс, Люксембургийн Вант Улс, Кувейт улстай тус тус байгуулсан Орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээрийг соёрхон баталсан тухай хуулийг хүчингүй болсонд тооцох тухай хуулийн төслийн анхны хэлэлцүүлэг байна.

 Энэ асуудалтай холбогдуулж ажлын хэсгийг танилцуулъя. Ч.Улаан Сангийн сайд, Доржсэмбэд Сангийн яамны Орлогын хэлтсийн дарга, Энхзул Сангийн яамны Орлогын хэлтсийн мэргэжилтэн ийм хүмүүс ажлын хэсгээр оролцож байна.

 Хэлэлцэж буй асуудлаар Улсын Их Хурлын гишүүд хууль санаачлагчаас асуух асуулт байна уу? Гарамгайбаатар гишүүн асуултаа асууя.

 **Б.Гарамгайбаатар:** -Баярлалаа. Би ганц хоёрхон асуудал энэ байна л даа. Жишээлэх юм бол Нидерландын Вант Улсаас цуцлагдаж байгаа юм байна. Тэгэхээр энэ дээр чинь нөгөө Оюу толгой Нидерландын Вант Улсад бүртгэлтэй байсан юм биш биз. Нэг тийм юм би харсан шиг санагдаад байх юм. Энэ дээр нэг хариулт өгөөч. Хэрвээ тийм бол одоо тэр асуудал яах вэ гэдгийг.

 Хоёрдугаарт нь, энэ нэг гэрээнүүдийг 2011 оны 6 сард зарим юу нь ингэж харагдаад байгаа юм. Энэ Кувейт болон Эмираттай байгуулсан давхар татварын гэрээ нь болохоор 6 сарын 30-наас өмнө цуцлагдахгүй бол 2012 оны. 18 он хүртэл автоматаар цуцлагдах боломжгүй болно гэсэн ийм заалт энэ дээр байх юм. Энэ хоёрыг тайлбарлаж өгөөч.

 **Ц.Цолмон:** -Ажлын хэсгийнхэн саяны 2 асуултанд хариулъя.

 **Ч.Улаан:** -Гарамгайбаатар гишүүний асуултанд хариулъя. Нидерландын Вант Улсад яах аргагүй Оюу толгойд бүртгэлтэй байгаа тийм. Энэ Нидерландын Вант Улстай байгуулсан гэрээгээ бид нар ер нь зохих журмын дагуу энийгээ цуцалчихна гэж одоо саналаа оруулж байна. Урьдчилж бид нар бас Нидерландын Вант Улсад бол энэ талаараа албан ёсоор бас мэдэгдэж байсан. Ингээд одоо гэрээнд байгаа тэр механизмын дагуу цуцлахаар санал оруулж байгаа юмаа.

 Энэний дараа бол тэнд бүртгэлтэй аж ахуйн нэгжүүд өөрснөө одоо асуудалд яаж хандах вэ гэдгийг бол одоо урьдчилан тааварлах аргагүй. Ер нь Оюу толгойтой байгуулсан гэрээ хэлэлцээрийг шинэчлэх ажлын хэсэг Засгийн газар дээр гараад ажиллаж байгаа.

 Хоёрдугаар асуудлын хувьд 2018 оноос өмнө.

 **Ц.Цолмон:** -Саяны нэгдүгээр асуудлаар бол Монголд л татвараа төлнө гэсэн үг шүү дээ.

**Ч.Улаан:** -Тэгсэн тийм. Татварын хөнгөлөлт эдлэхгүй л гэсэн үг тийм.

**Ц.Цолмон:** -Одоо бол Нидерландын Вант Улс Монголоос хөнгөлөлт эдлээд байгаагаа болиод Монголд татвар төлнө гэсэн үг. Тэгэхээр давхар төлнө үү, эсвэл зөвхөн Монголдоо бүртгүүлчихээд Монголдоо төлнө үү тэр компаний шийдэх асуудал гэж ойлгож байгаа тиймээ.

**Ч.Улаан:** -Тийм.

**Ц.Цолмон:** -Хоёр дахь асуудал.

**Ч.Улаан:** -За яахав бид ер нь энэ гэрээг бол энэ 6 сарын 30-наас өмнө цуцлуулахаар өргөн барьсан. Гэвч одоо хэлэлцсээр яваад одоо энэ маань амжсангүй. Тэгээд одоо ингээд энэ гэрээ цуцлагдах шийдвэр ингээд гарчихвал мөрдөгдөх хугацаа нь 2018 оноос мөрдөхөөс өөр аргагүй ийм байдалд хүрч байна л даа.

**Ц.Цолмон:** -Эсвэл одоо хэлэлцэж бас болно биз дээ.

**Ч.Улаан:** -Болно болно. Тэгээд энэ хугацаанд гэрээгээ шинэчлэх асуудлаа хэлэлцэнэ шүү дээ цуцлахгүйгээр. Хоёр талаасаа одоо хэлэлцэх асуудлаа хэлэлцэх энэ бололцоо нь бол нээлттэй байгаа.

**Ц.Цолмон:** -За хариулт болж байна уу. Тодруулга байна уу.

**Б.Гарамгайбаатар:** -Болж байна болж байна. Дээр нь дахиад энэ гэрээг цуцлагдахад бас гадаадын хөрөнгө оруулалтын хэмжээ буурах эрсдэл үүсч болох юмаа гэсэн ийм бас анхааруулга байна л даа. Тэгээд энэ дээр бас тооцож судалсан юм байгаа болов уу гэж ингэж бодож байна.

**Ц.Цолмон:** -Тэдгээр орнуудаас гэсэн үг байх даа. За ажлын хэсэг.

**Ч.Улаан:** -Манай ажлын хэсгийнхэн Доржсэмбэд дарга хариулна.

**Б.Доржсэмбэд:** -Орлогын хэлтсийн дарга. Гарамгайбаатар гишүүний асуултанд хариулъя. Нидерландаас яг манайд шууд хөрөнгө оруулсан компаниуд бол ховорхон байгаа. Завсрын компаниуд их байгаа учраас л энэ гэрээг цуцлах энэ юмнууд хийсэн байгаа. Тэгээд ч шууд хөрөнгө оруулалтад нөлөөлөх тийм асуудал бол байхгүй байгаа цөөхөн тиймээ.

**Ц.Цолмон:** -Өөр асуулт байна уу. Асуулт байхгүй бол асуултаа тасалъя. Байнгын хорооны гишүүдээс санал хэлэх хүн байна уу? Энхболд дарга.

**З.Энхболд:** -Яаралтай нэн даруй шийдэхгүй бол тэр Кувейт, Эмираттай байгуулсан шиг нөгөө 6 сарын 30-наа өнгөрөөгөөд Улсын Их Хурал өөрөө эс үйлдлээрээ улсыг алдагдалд оруулаад байгаа ийм зүйл байгаа юмаа. Тэгээд одоо хойш нь тавилгүйгээр нэн даруй хийх хэрэгтэй.

Нидерланд бол татвараас зугатдаг улсуудын орогнодог газар болчихсон. 1987 онд 8 жил хэлэлцсэний дараа Америк бол гэрээгээ арга буюу нэг талын санаачилгаар цуцалсан байгаа. Тийм учраас маш хурдан л цуцалж авахгүй бол татвараас зугатдаг. Одоо Нидерландаас сая энэ Сангийн яамны залуугийн хэлснээр бол бодитой хөрөнгө оруулалт нэг ч байхгүй, татвараас зугатдаг компаниудын бүртгэл бол байгаад байгаа юм.

Тэр хамгийн анх Нидерландтай энэ гэрээ байгуулсан үндэслэл нь өөрөө энэ гар утасны компани байгуулах, Мобикомын хооронд компани орж ирнэ гэж байгуулсан тэр зорилго нь ч биелээгүй шүү дээ. 1993 он байна уу, 1992 он байна уу. Тэгээд тэрнээс хойш бол татвараас зугатдаг улсуудын орогнодог газар бол үлдсэн. Одоо бол энэ улс бол сайн дураараа цуцалъя гэж хэзээ ч хэлэхгүй юм байна лээ л дээ. Бусад улстай байгуулсан юугий нь харахад.

Тийм учраас нэн даруй шийдэх хэрэгтэй байнаа. Бодоод байх юм байхгүй ээ. Бодоод байх юм бол ахиад л Кувейт, Эмират шиг л юм болно.

**Ц.Цолмон:** -Өөр санал хэлэх хүн байна уу? Оюун гишүүн.

**С.Оюун:** -Энэ зарчмын зөрүүтэй санал гараагүй учраас анхдугаар хэлэлцүүлгээр батлуулах горимын санал оруулж байна. Анхны хэлэлцүүлгээр.

**Ц.Цолмон:** -Өөр үг хэлэх хүн байна уу? Баасанхүү гишүүн.

**О.Баасанхүү:** -Би бас энийг чинь өмнө бас нэг хэлэлцээд бас яригдсан санагдаад байна л даа. Нөгөө хамтарсан Байнгын хороод хэлэлцэх тухай гээд. Тэрэн дээр нэгэнт яригдаад бас тодорхой ойлголттой учраас горимын саналаар анхны хэлэлцүүлгээр батлуулах бас хүсэлтэй байна.

Харин тэр нөгөө хэрэгжих асуудлын тэр хугацаагий нь ер нь батлагдсан өдрөөс нь гээд тавьчихаж болдоггүй юм уу. Яагаад заавал наана цаана, хууль бол гарсан өдрөөсөө л хүчин төгөлдөр байдаг шүү дээ. Хуулийн бас онол нь өөрөө тийм л дээ. Тийм.

Тэгэхээр эсвэл нөгөө асуудлаа шийдэлгүйгээр хууль яриад байгаа юм уу. Би тэрийг бас нарийн сайн мэдэхгүй байна л даа. Танай ажлын хэсгийнхний хувьд юу оруулж ирсэн юм. Уг нь бол ганцхан гэрээ хүчингүй боллоо, тэгээд л болоо шүү дээ. Ингээд л ганцхан өгүүлбэр байгаа шүү дээ тийм.

**Ц.Цолмон:** -За ойлголоо.

**Ч.Улаан:** -Бид цуцлаад цуцалснаа албан ёсоор дипломат шугамаар зарлаад тэр зарласнаас хойш 6 сарын дараа тиймээ тэгээд энэ маань өөрөө байхгүй болно. Тийм процедур нь тийм юу байдаг.

**Ц.Цолмон:** -За тэрийг ойлголоо. Тэгэхээр Оюун гишүүний гаргасан саналын дагуу төслийг анхны хэлэлцүүлгээр батлах боломжтой гэсэн зарчмын саналыг дэмжье гэсэн гишүүд саналаа өгнө үү. Горимын саналыг. 9-9. Баярлалаа.

Тэгээд энэ 4 төсөл бол 4 улстай. Тэгээд тус тусдаа хуулиар соёрхон баталсан байгаа учраас санал хураахдаа бид нар бол улс улсаар тус тусад нь санал хураах ёстой.

Ингээд нэгдүгээрт, 1998 оны 7 сарын 30-ны өдөр баталсан орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай Монгол Улс болон Кувейт Улс хоорондын хэлэлцээрийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн томъёоллоор санал хураая. Дэмжиж байгаа гишүүд гараа өргөнө үү. 9-9. Баярлалаа.

Хоёр. 2001 оны 4 сарын 5-ны өдөр баталсан орлого ба хөрөнгийн татварыг давхардуулж оногдуулахгүй байх, татвар төлөхөөс зайлсхийх явдлаас урьдчилан сэргийлэх тухай Монгол Улсын Засгийн газар Люксембургийн Вант Улсын Засгийн газар хоорондын хэлэлцээрийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн томъёоллоор санал хураая. Гараа өргөнө үү. 9-9. Баярлалаа.

Гуравдугаарт, 2002 оны 10 дугаар сарын 31-ний өдөр баталсан Монгол Улс Нидерландын Вант Улс хоорондын орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай конвенцийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн томъёоллыг дэмжиж байгаа гишүүд гараа өргөнө үү. 9-9.

Дөрөв. 2003 оны 10 дугаар сарын 23-ны өдөр баталсан Монгол Улсын Засгийн газар Арабын Нэгдсэн Эмират Улсын Засгийн газар хоорондын орлого ба хөрөнгийн татварыг давхардуулж ногдуулахгүй байх, татвар төлөхөөс зайлсхийх явдлаас урьдчилан сэргийлэх тухай хэлэлцээрийг соёрхон батлах тухай хуулийг хүчингүй болсонд тооцох тухай хуулийн төслийг анхны хэлэлцүүлгээр батлах нь зүйтэй гэсэн томъёоллоор санал хураалгая. Дэмжиж байгаа гишүүд гараа өргөнө үү. 9-9.

Энэ хуулийг батлагдсан өдрөөс нь дагаж мөрдөх талаар Улсын Их Хурлын сая бас санал гарсан байгаа. Тэгэхээр энэ анхны өдрөөс нь дагаж мөрдье гэсэн гишүүдийн саналыг дэмжиж байгаа. Тэгэхээр энийг бол Улсын Их Хуралд оруулна.

Байнгын хорооны санал, дүгнэлтийг нэгдсэн хуралдаанд илтгэх гишүүнийг томилъё. Санал байна уу? Урд нь бол Болор гишүүнийг томилж тийм. Өөр санал байна уу. Байгаагүй гишүүдийг больё гэж байна. Тэгвэл Ганбат гишүүн танилцуулах уу. Саяны энэ хуулиудыг Улсын Их Хуралд танилцуулах тэгэх үү. Ганбат гишүүнийг томилъё.

Ингээд нэгдүгээр асуудал дууслаа.

Хоёрдугаар асуудал.

**Ц.Цолмон:** -Монгол Улсаас Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төсөл байгаа.

Ажлын хэсгийг оруулъя. Ажлын хэсэг тийшээ сууя. Энэ хэлэлцэж буй асуудлаар ажлын хэсэг Болд Гадаад харилцааны сайд, Ганхуяг Гадаад харилцааны дэд сайд, Уянга Гадаад харилцааны яамны Бодлого, төлөвлөлт, судалгааны газрын атташе, Амартүвшин Гадаад харилцааны яамны Бодлого төлөвлөлт, судалгааны газрын орлогч захирал гэсэн ийм хүмүүс байна.

Улсын Их Хурлын тогтоолын төслийн талаарх танилцуулгыг Засгийн газрын гишүүн, Гадаад харилцааны сайд Болд хийнэ.

**Л.Болд:** -Байнгын хорооны дарга, эрхэм гишүүд ээ,

Монгол Улсын Үндэсний аюулгүй байдлын үзэл баримтлал, гадаад бодлогын үзэл баримтлалын үзэл санааны дагуу манай улстай дипломат харилцаагүй, НҮБ-ын гишүүн бүх улс оронтой дипломат харилцаа тогтоохоор 2010 оноос ажиллаж байгаа.

Энэ ажлын хүрээнд Улсын Их Хурлын Аюулгүй байдал, гадаад бодлогын байнгын хорооны 2011 оны 11 дүгээр сарын 2-ны өдрийн хуралдаанаар зөвшилцсөн, дэмжсэний дагуу Бүгд Найрамдах Кени Улстай дипломат харилцаа тогтоох тухай хамтарсан албан мэдээнд 2012 оны 3 дугаар сарын 22-ны өдөр гарын үсэг зурсан.

Кени Улстай дипломат харилцаа тогтоосноор НҮБ, дэлхийн худалдааны байгууллага зэрэг олон талт тогтолцоо, механизмын хүрээнд нийтлэг ашиг сонирхлын төлөө бие биенээ дэмжиж, хамтран ажиллах боломж нэмэгдэх ач холбогдолтой гэж үзэж тус улстай дипломат харилцаа тогтоох тухай Улсын Их Хурлын тогтоол гаргуулахаар танилцуулж байна.

Улсын Их Хурлын тогтоолын төслийг Засгийн газрын энэ оны 9 дүгээр сарын 22-ны өдрийн хуралдаанаар хэлэлцэн дэмжээд, Улсын Их Хуралд өргөн мэдүүлэхээр тогтсон юмаа.

Асуудлыг хэлэлцэн шийдвэрлэж өгнө үү.

**Ц.Цолмон:** -Улсын Их Хурлын тогтоолын төсөл болон танилцуулгатай холбогдуулж гишүүдээс асуулт асууж болно. Асуулттай хүн байна уу. Асуулттай гишүүд алга байна. Асуултаа хаая.

Улсын Их Хурлын гишүүдээс үг хэлэх хүн байна уу. Үг хэлэх гишүүд байхгүй байна. Тэгэхээр Монгол Улсаас Бүгд Найрамдах Кени Улстай дипломат харилцаа тогтоох тухай Улсын Их Хурлын тогтоолын төслийг дэмжье гэсэн томъёоллоор санал хураая. Дэмжиж байгаа гишүүд гараа өргөнө үү. 9-9.

Байнгын хорооны санал, дүгнэлтийг Улсын Их Хурлын чуулганы нэгдсэн хуралдаанд илтгэх гишүүнийг томилъё. Баасанхүү гишүүн илтгэх үү. Баасанхүү гишүүнийг томиллоо.

Ингээд хоёрдугаар асуудлыг хэлэлцэж дууслаа. Ажлын хэсгийнхэнд баярлалаа.

Манай Байнгын хороо өнөөдрийн хэлэлцэх асуудлуудаа хэлэлцэж дууслаа. Та нөхдөд баярлалаа. Хуралдааны ажиллагаа өндөрлөснийг мэдэгдье.

***Хуралдаан 09 цаг 30 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш